KUN เปิดยอดขาย 9 เดือน 1.1 พันลบ. เร่งเครื่องโค้งสุดท้ายโอนกรรมสิทธิ์ 750 ลบ.
KUN เปิดยอดขาย 9 เดือน 1.1 พันลบ. เร่งเครื่องโค้งสุดท้ายโอนกรรมสิทธิ์ 750 ลบ.
KUN เปิดยอดขาย 9 เดือน 1.1 พันลบ. เร่งเครื่องโค้งสุดท้ายโอนกรรมสิทธิ์ 750 ลบ.
16 พ.ย. 2563

บริษัท วิลล่า คุณาลัย จำกัด (มหาชน) หรือ KUN แจ้งผลการดำเนินงาน งวด 9 เดือน ( ม.ค.- ก.ย.2563) ว่า บริษัทฯ มีรายได้รวม 497.74 ล้านบาท เพิ่มขึ้น 8% เมื่อเทียบจากปีก่อนที่มีรายได้ 461.09 ล้านบาท และกำไรสุทธิ 42.61 ล้านบาท จากปีก่อนที่มีกำไรสุทธิ 43.15 ล้านบาทส่วนงวดไตรมาส 3/2563 บริษัทฯมีรายได้รวมที่ 170.71 ล้านบาท เพิ่มขึ้น 3.78% เมื่อเทียบกับช่วงเดียวกันของไตรมาสที่ผ่านมา (ไตรมาส2/2563 รายได้รวม 164.48  ล้านบาท)  และเพิ่มขึ้น 8.55% จากช่วงเดียวกันของปีที่ผ่านมา (ไตรมาส 3/2562 รายได้รวม 157.25 ล้านบาท)
ส่วนกำไรสุทธิ สำหรับงวด ณ ไตรมาส 3/2563 อยู่ที่ 15.24 ล้านบาท เทียบกับกำไรสำหรับงวด ณ ไตรมาส 2/2563 เท่ากับ 15.85 ล้านบาท ลดลง 4% จากไตรมาสที่ผ่านมา หากเทียบกับกำไรสำหรับงวด ณ ไตรมาส 3/2562 เท่ากับ13.68 ล้านบาท คิดเป็นอัตราเติบโต 11.4% เมื่อเทียบกับช่วงเดียวกันของไตรมาสที่ผ่านมา จากการรับรู้รายได้จากการโอนจาก 4 โครงการ ประกอบด้วย โครงการคุณาลัย จอย, คุณาลัย จอย ออน 314, คุณาลัย บีกินส์ 2 (โครงการเปิดใหม่ปี 2563) และ คุณาลัย พรีม (โครงการเปิดใหม่ปี 2563)
นางประวีรัตน์ เทวอักษร ประธานเจ้าหน้าที่บริหาร KUN เปิดเผยว่า  ตั้งแต่ต้นปีที่ผ่านมาต่อเนื่องมาถึงไตรมาส 3/2563 บริษัทฯ วางกลยุทธ์การตลาด โดยการเน้นการส่งเสริมการขายในทุกโครงการ เช่น ฟรีค่าธรรมเนียมโอน, ฟรีค่าจดจำนอง, ฟรีค่าใช้จ่ายส่วนกลาง  แจกบัตรกำนัล เป็นต้น นอกจากนี้บริษัทฯ ยังเน้นการสร้างบ้านที่เป็นที่ต้องการของตลาดรวมถึงการกำหนดราคาขายที่เป็นราคาที่ลูกค้าเป็นเจ้าของได้ ซึ่งจากแผนกลยุทธ์ดังกล่าว ส่งผลให้ยอดขายไตรมาส 3/2563 เป็นไปตามเป้าหมายที่กำหนดไว้ โดยบริษัทฯสามารถทำยอดขายได้ 350 ล้านบาท ในขณะที่ยอดขายสะสมช่วง 9 เดือนแรก บริษัทฯมีความสามารถทำยอดขายได้แล้วกว่า 1,100 ล้านบาท หรือ 85% จากเป้ายอดขายในปีนี้ที่วางไว้ 1,300 ล้านบาท
พร้อมกันนี้ ยังได้กล่าวถึงกลยุทธ์ในช่วงไตรมาสของสุดท้ายของปี 2563 ว่า ตลาดอสังหาริมทรัพย์แนวราบ ยังคงมีความต้องการของผู้บริโภคอย่างต่อเนื่อง ซึ่งกลุ่มที่มีกำลังซื้อที่อยู่อาศัยจริง (Real Demand) โดยส่วนใหญ่จะมองหาอสังหาฯ ที่มีระดับราคาต่ำกว่า 3 ล้านบาท ซึ่งกลุ่มนี้ถือว่ามีความต้องการเพิ่มขึ้นอย่างเห็นได้ชัด ส่งผลให้บริษัทฯยังคงให้ความสำคัญกับการทำโปรโมชั่นโปรโมชั่น ลด แลก แจก แถม เนื่องจากในช่วงไตรมาส 4 ของทุกปี ถือเป็นช่วงฤดูกาลขาย (ไฮซีซั่น) ของธุรกิจอสังหาริมทรัพย์
ดังนั้น การทำโปรโมชั่นจะเป็นอีกปัจจัยในการประกอบการตัดสินใจซื้อของผู้บริโภค ส่งผลให้บริษัทฯยังคงทำการตลาดผ่านช่องทางออนไลน์ (Online) เพื่อเป็นข้อมูลให้ลูกค้าตัดสินใจ รวมถึงช่องทางการบอกต่อของกลุ่มลูกค้าเก่า ซึ่งบริษัทฯเชื่อว่าการบอกต่อเป็นการสร้างความเชื่อมั่นของธุรกิจอสังหาริมทรัพย์ที่ดี และด้วยสินค้าในทุกโครงการของบริษัทฯที่ให้ความสำคัญกับเรื่องของคุณภาพ จึงเชื่อว่าจะเป็นหนึ่งในปัจจัยที่ลูกค้าตัดสินใจซื้อโครงการของ KUN
ส่วนในช่วงไตรมาส 4/2563 บริษัทฯยังคงให้ความสำคัญกับการสร้างยอดขาย ขณะเดียวกันยังคงเน้นการสร้างสินค้าเพื่อส่งมอบตามแผน สร้างการรับรู้รายได้จากการโอนกรรมสิทธิ์ รวมถึงให้ความสำคัญกับการควบคุมค่าใช้จ่ายให้ดีที่สุด เพื่อจะช่วยสร้างกำไรให้สูงสุดในช่วงสถานการณ์ปัจจุบัน หลังจากที่ทำยอดขายและยอดโอนกรรมสิทธิ์เป็นไปตามเป้าแล้ว
สำหรับการโอนกรรมสิทธิ์ ในช่วงโค้งสุดท้าย บริษัทฯเชื่อว่าจะสามารถทำได้ตามเป้าหมายที่บริษัทฯวางไว้ หลังจากในช่วง 9 เดือนแรกที่ผ่านมา ยอดโอนกรรมสิทธิ์แล้ว 496.16 ล้านบาท จากทั้งปีตั้งเป้ายอดโอนกรรมสิทธิ์ไว้ที่ 750 ล้านบาท ขณะที่ยอดขายรอโอน (Backlog) ในมือรวมมูลค่าประมาณ 500 ล้านบาท ซึ่งจะทยอยส่งมอบในช่วงไตรมาส 4/2563 เป็นส่วนใหญ่ และส่วนที่เหลือจะทยอยส่งมอบในปีถัดไป
ทั้งนี้บริษัทฯมีการบริหารต้นทุนค่าใช้จ่ายตั้งแต่ต้นปี 2563 โดยเฉพาะช่วง Covid-19 ที่บริษัทฯ พยายามรักษาสภาพคล่องให้เพียงพอกับค่าใช้จ่ายที่เกิดขึ้น โดยเน้น การบริหารต้นทุนค่าก่อสร้างให้เหมาะสม  และการบริหารต้นทุนค่าใช้จ่าย ให้คุ้มค่าเพื่อให้สอดรับกับสถานการณ์ที่เกิดขึ้น ซึ่งกลยุทธ์ดังกล่าวส่งผลให้บริษัทฯสามารถบริหารค่าให้เหมาะสมและควบคุมได้ ทำเพิ่มส่วนของสภาพคล่องจากการลดค่าใช้จ่ายได้ดีขึ้น ทำให้ระดับ D/E ณ ไตรมาส 3/2563 เท่ากับ 1.26 เท่า ขณะที่กลุ่มอุตสาหกรรมอยู่ที่ 1.6 เท่า